<classify> RAIS John Magufuli amepigilia msumari suala la bei ya mazao ya wakulima yakiwamo mahindi, kwa kusema kuwa serikali yake haitapanga bei ya mazao hayo.Amewataka wakulima kupanga bei ya mazao wanayozalisha wao wenyewe, kwa kuwa ndiyo wanaojua gharama na ugumu wanaoupata wakati wa kulima. Alibainisha hayo jana kwa nyakati tofauti mkoani Morogoro na Dodoma, alipozungumza na wananchi katika maeneo mbalimbali akiwa njiani kutoka Dar es Salaam kwenda Dodoma.Rais Magufuli alisema wakati wa kuwapangia bei wakulima umepita, kwa kuwa biashara ya mazao inapaswa kuwa huru. Alisema kama kuna watu wanalalamika kuwa bei ya mazao iko juu, waende wakalime mashamba yao.Kama bei ya mahindi imepanda, wakulima shangilieni, biashara hii lazima iwe huru kwa sababu bei ikishuka serikali huwa haipandishi, kwa hiyo wakulima huu ni wakati wenu, mtaji wa maskini ni nguvu zake mwenyewe, Morogoro ulikuwa miongoni mwa mikoa muhimu kwa uzalishaji, kwa hiyo viongozi wahamasisheni watu wafanye kazi, alieleza Rais Magufuli akiwa Msamvu mkoani Morogoro.Aliwataka Watanzania kuchangamkia soko la watu milioni 450 katika Jumuiya ya Maendeleo Kusini mwa Afrika SADC na soko la watu milioni 155 katika Jumuiya ya Afrika Mashariki EAC, kuuza mazao yao na bidhaa zingine.Alisema nchi nyingi ikiwemo Afrika Kusini, Kenya na Sudan Kusini zinahitaji mahindi. Hii karibuni, Waziri wa Kilimo, Japhet Hasunga alikaririwa akitoa msimamo wa serikali wa kutokupanga bei elekezi kwenye unga na mahindi.Aidha, Naibu wake, Hussein Bashe aliwahi kusema serikali haina mpango wa kuzuia kuuza mazao nje ya nchi, ikiwa ni pamoja na kutokupanga bei elekezi kwa mazao ya kilimo. Jana, uongozi wa Baraza la Kilimo Tanzania uliipongeza serikali kupitia Wizara ya Kilimo, kwa kutangaza kutokuingilia kupanda kwa bei ya mazao ya kilimo hasa unga na mahindi.Ulisema uamuzi huo utazidi kumsaidia mkulima, kuanza kunufaika na sekta ya kilimo. Kuhusu tatizo la wapiga debe na wazururaji, Rais Magufuli aliwataka wafanye kazi halali zitakazowaingizia kipato, la sivyo watakumbana na sheria ya makosa ya uzururaji. Akiwa Msamvu, Rais Magufuli alisikiliza kero kutoka kwa wananchi ikiwemo ya wapiga debe, kukamatwa kwa madai ya uzururaji.Akijibu hoja hiyo, alisema hawezi kuunga mkono suala la uzururaji na upigaji debe, kwa sababu kila gari lina dereva na kondakta ambao ndiyo kazi yao, hivyo kuwataka wafanye kazi halali, kwa kuwa sheria ya makosa ya uzururaji ipo na yeye ameapa kulinda sheria. Kwa kuwa alishatoa vitambulisho kwa wafanyabiashara ndogo, aliagiza tena kuwa wasisumbuliwe na wafanye biashara mahali popote.Alisisitiza kuwa hakusema wapiga debe na wazururaji, waendelee kuzurura tu. Kwa kuwa kauli ya Rais ni agizo, Jeshi la Polisi nchini kupitia Msemaji wake, Kamanda David Misime, limesema litaongeza nguvu zaidi katika kukabiliana na kero ya wapigadebe kwenye stendi kuu na vituo vya daladala nchini pamoja na wazururaji ili kudhibiti uhalifu.Misime alisema jeshi litayasimamia kwa vitendo maelekezo ya Rais, ili watu wasitumie stendi kama maeneo ya kuzurura na kuibia watu. Aliongeza kuwa ujumbe huo wa Rais, utakuwa umewafikia makamanda wote wa Polisi wa mikoa nchini.Katika hatua nyingine, Rais Magufuli alimwagiza Mkurugenzi Mkuu wa Mamlaka ya Vitambulisho vya Taifa NIDA, Dk Arnold Kihaule kwenda mkoani Morogoro kuanzia jana na akae mkoani humo kwa siku tatu, ili atatue tatizo la ugumu wa upatikanaji wa vitambulisho hivyo kwa wananchi.Wananchi walimweleza Rais kuwa wanashindwa kusajili namba zao za simu, kwa kuwa hawana vitambulisho na huduma haipatikani kwa urahisi. Kutokana na uhitaji wa huduma ya afya, Rais Magufuli aliagiza majengo 11 ya Wakala wa Barabara Tanzania Tanroads yaliyopo Dumila yawe Kituo cha Afya.Alimtaka Diwani wa Kata ya Dumila, Bakari Mwigumila kufungua kituo hicho kwa niaba yake. Magufuli pia aliridhia ombi la wananchi wa Dumila la kuchimba mchanga kwenye mto unaopita eneo hilo, kwa masharti ya kutochimba kwenye eneo la daraja.Aliwataka Kamanda wa Jeshi la Polisi mkoani humo, diwani na katibu tarafa wa eneo hilo, kusimamia jambo hilo ili usitokee uharibifu kwenye daraja na kuongeza kuwa ni vyema wakaacha mita 10 kila upande wa daraja.Katika safari hiyo, Rais alisimama maeneo mengine mbalimbali ikiwemo Dumila, Gairo, Kibaigwa, Chalinze Nyama. Katika hatua nyingine, Rais Magufuli alisema atamwomba Mbunge wa Kongwa ambaye ni Spika wa Bunge, Job Ndugai kwenda Kibaigwa, kusikiliza na kutatua kero za wananchi ikiwemo kupata eneo la kilimo, kituo cha afya, hitaji la kuwa Mji Mdogo, maji, umeme na barabara.Maelezo hayo ya Rais Magufuli yaliwafanya wananchi kupiga kelele za kupinga Ndugai kwenda eneo hilo, na ndipo Magufuli aliposema atakwenda yeye mwenyewe na hatamtuma Ndugai kwa kuwa ni Spika.  <topic>: KITAIFA 